Pokyny k vyplneniu žiadosti o platbu

Všeobecne

Vyplňuje prijímateľ
•	Prijímateľ vyplní formulár žiadosti o platbu za predpokladu, že pre projekt je schválený príspevok zo štrukturálnych fondov - ERDF, ESF, resp. Kohézneho fondu, je podpísaná zmluva o poskytnutí nenávratného finančného príspevku a prijímateľ začal realizovať projekt.
•	Pre všetky druhy platieb existuje jeden formulár žiadosti o platbu.
•	Žiadosť o platbu je predkladaná prijímateľom príslušnému riadiacemu orgánu/sprostredkovateľskému orgánu pod riadiacim orgánom v súlade so  zmluvou o poskytnutí nenávratného finančného príspevku, resp. zmluvou o financovaní v rámci prevodu tranže prijímateľovi – holdingovému fondu v rámci implementácie JEREMIE a osobitnému finančnému bloku ŠFRB v rámci implementácie JESSICA).
•	Všetky údaje uvedené v žiadosti o platbu musia byť v súlade so zmluvou o poskytnutí nenávratného finančného príspevku/zmluvou o financovaní.
•	Žiadosť o platbu sa vyplňuje elektronicky, rukou vyplňované žiadosti o platbu nebudú akceptované.
•	V prípade, ak prijímateľ niektorú časť žiadosti o platbu nevyplňuje, príslušné políčko ostane prázdne (napr. bezhotovostné finančné vyrovnanie).
•	Všetky ustanovenia týkajúce sa zmluvy o poskytnutí nenávratného finančného príspevku sa netýkajú projektov technickej pomoci, kde je prijímateľom riadiaci orgán a nie je uzatvorená zmluva o poskytnutí nenávratného finančného príspevku.
•	V prípade, ak riadiaci orgán v rámci formálnej kontroly žiadosti o platbu identifikuje formálne nedostatky vo formulári žiadosti o platbu, vykoná elektronické vrátenie žiadosti o platbu, pričom podkladová dokumentácia ostáva na riadiacom orgáne. Prijímateľ po vykonaní formálnej úpravy zabezpečí opätovné elektronické a písomné predloženie žiadosti o platbu. 

•	Názov operačného programu: Uviesť názov operačného programu v súlade s názvom uvedeným v programovom manuáli.

Upozornenie: Z dôvodu neúplného alebo nedostatočného vyplnenia predpísaných polí v žiadosti o platbu môže byť platba prijímateľovi oneskorená.

1 Identifikácia prijímateľa

•	Uviesť názov prijímateľa, adresu (ulica, obec, PSČ).
•	Uviesť identifikačné číslo organizácie, identifikačné číslo pre DPH (platí pre platcov DPH) a daňové identifikačné číslo.
•	Kontaktná osoba: Uviesť meno osoby, ktorá je u prijímateľa evidovaná ako osoba oprávnená komunikovať s riadiacim orgánom ohľadom žiadosti o platbu (štatutárny orgán prijímateľa alebo iná osoba).

2 Identifikácia partnerov

•	Uviesť názov partnera, identifikačné číslo pre DPH (prípadne iný identifikačný znak pre DPH v platný danej krajine EÚ) a krajinu, kde partner sídli.

3 Identifikácia projektu

•	Uviesť plný názov projektu.
•	Uviesť ITMS kód projektu v súlade so zmluvou o poskytnutí nenávratného finančného príspevku/zmluvou o financovaní (nie registračné číslo projektu).

4 Identifikácia žiadosti o platbu

•	Typ platby označiť v príslušnom políčku znakom „x“.
•	Zálohovú platbu označiť pre projekt financovaný z ESF a to v prípade, ak prijímateľ podľa zmluvy o poskytnutí nenávratného finančného príspevku využíva systém zálohových platieb alebo kombinovaný systém.
•	Zálohovú platbu označiť v prípade projektu prijímateľa – štátnej rozpočtovej organizácie pre projekt financovaný z ESF, ERDF a KF v prípade, ak si prijímateľ zvolil systém zálohových platieb.
•	Predfinancovanie označiť pre projekt financovaný z ERDF alebo KF oprávneným prijímateľom, a to v prípade, ak prijímateľ podľa zmluvy o poskytnutí nenávratného finančného príspevku využíva systém predfinancovania alebo kombinovaný systém.
•	Priebežnú platbu označiť pre projekt, pri ktorom platí systém refundácie (súkromný sektor, verejný sektor - v prípade, ak si prijímateľ zvolil tento systém).
•	Priebežnú platbu označiť pre projekt finančného inžinierstva pri prevode tranže prijímateľovi (holdingovému fondu v rámci implementácie JEREMIE a osobitnému finančnému bloku ŠFRB2 v rámci implementácie JESSICA).
•	Záverečnú platbu označiť pri predkladaní poslednej žiadosti o platbu.
•	Poradové číslo žiadosti o platbu zodpovedá poradiu predkladania žiadostí o platbu prijímateľom bez ohľadu na jej typ. Prijímateľ vypĺňa dané pole ručne po vytlačení žiadosti o platbu.
•	Vystavená dňa: Uviesť dátum vystavenia žiadosti prijímateľom v tvare napr. dd.mm.yyyy (15.09.2009). Pole vypĺňa systém ITMS automaticky a predstavuje moment, keď je žiadosť o platbu zaslaná elektronicky riadiacemu orgánu.
•	Kód poskytnutého predfinancovania: Vypĺňa sa iba v prípade žiadosti o platbu (zúčtovanie predfinancovania).
•	Kód žiadosti v ITMS portál: Kód, ktorý je vygenerovaný a pridelený automaticky informačným systémom pri elektronickom podaní žiadosti o platbu cez verejný portál ITMS.
•	Kód žiadosti v ITMS: Nevypĺňať. Vyplní riadiaci orgán po zaregistrovaní žiadosti o platbu v neverejnej časti ITMS.

5 Finančná identifikácia

•	Forma poskytnutia prostriedkov: výber z možností bankový transfer / rozpočtové opatrenie. Forma poskytnutia prostriedkov rozpočtovým opatrením je určená len pre štátne rozpočtové organizácie.
•	Identifikácia bankového účtu: Uviesť IBAN v súlade so zmluvou o poskytnutí nenávratného finančného príspevku/zmluvou o financovaní. V prípade zmlúv o poskytnutí nenávratného finančného príspevku/zmlúv o financovaní, v ktorých sa neuvádza identifikačný údaj účtu vo formáte IBAN, uviesť IBAN v súlade s oznámením poskytovateľa platobných služieb klientovi o zmene formátu čísla účtu. V prípade prijímateľa – holdingového fondu uviesť aj SWIFT kód. Identifikácia bankového účtu sa nevypĺňa v prípade štátnych rozpočtových organizácií, keď sú finančné prostriedky poskytované rozpočtovým opatrením.
•	Kód projektu / prvku štátneho rozpočtu: Uviesť kód projektu / prvku štátneho rozpočtu na ktorý majú byť prevedené prostriedky, kde platba bude realizovaná rozpočtovým opatrením (t.j. pre prijímateľa / partnera s právnou subjektivitou „štátna rozpočtová organizácia“).
•	Táto sekcia sa nevypĺňa v prípade zúčtovania zálohovej platby / zúčtovania predfinancovania.

6 Deklarované výdavky

•	Mena deklarovaných výdavkov: preddefinované EUR.
•	Nárokovaná suma predstavuje výšku výdavkov, ktoré prijímateľ v zmysle zmluvy o poskytnutí nenávratného finančného príspevku/zmluvy o financovaní považuje za oprávnené. Suma je vyjadrená za všetky zdroje financovania (zdroj EÚ, štátny rozpočet na spolufinancovanie, vlastné zdroje prijímateľa, pro-rata), pričom za rozdelenie sumy na jednotlivé zdroje financovania je zodpovedný riadiaci orgán. Výnimku tvorí „Zálohová platba“, kde prijímateľ vyjadruje nárokovanú sumu iba za zdroj EÚ, štátny rozpočet na spolufinancovanie a pro-rata.
•	Sekcia je preklopením príloh č. XY – Zoznam deklarovaných výdavkov k žiadosti o platbu. Nárokovaná suma v stĺpci „Spolu“ sa rovná sume „celkom“ (stĺpec 14 – „Nárokovaná suma“) z prílohy Zoznam deklarovaných výdavkov. Obdobne sa postupuje aj pri partneroch.
•	Suma „celkom“ predstavuje súčet deklarovaných oprávnených výdavkov (bežných a kapitálových) prijímateľa a jeho partnerov.
•	Každá príloha zoznamu deklarovaných výdavkov tvorí samostatný riadok. V stĺpci Číslo a názov prílohy sa uvedie identifikácia príslušného zoznamu, napr. Príloha číslo 1 - Zoznam deklarovaných výdavkov prijímateľ.

7 Započítanie pohľadávok a záväzkov

•	Vzájomné započítanie pohľadávok a záväzkov je možné vykonať v súlade s § 28 zákona č. 528/2008 Z. z. o pomoci a podpore poskytovanej z fondov ES, ak je to relevantné.

8 Výsledná deklarovaná suma

•	Rozdiel medzi deklarovanými výdavkami (sekcia 6) a  započítaním pohľadávok a záväzkov (sekcia 7) predstavuje výslednú deklarovanú sumu.
•	V prípade, ak žiadosť neobsahuje započítanie pohľadávok a záväzkov (sekcia 7), výsledná deklarovaná suma (sekcia 8) je rovná celkovým deklarovaným oprávneným výdavkom (sekcia 6).

9 Zoznam príloh

•	Obsahuje 2 časti:
o	 Zoznam účtovných dokladov zahŕňa:
-	Názov dokladu: Uviesť názov dokladu.
-	Číslo účtovného dokladu: V nadväznosti na typ dokladu uviesť interné číslo zavedené v účtovníctve prijímateľa pokiaľ ide o interný účtovný doklad alebo externé číslo dokladu (číslo vystaveného dokladu) pokiaľ ide o externý účtovný doklad.
-	Priložený/uschovaný: Uviesť, či je účtovný doklad zaslaný riadiacemu orgánu (priložený – možnosť použiť skratku P), alebo nie (uschovaný - možnosť použiť skratku U).
-	Vlastník účtovného dokladu: Uviesť, či originál účtovného dokladu je v držbe prijímateľa, alebo partnera.
-	Číslo zmluvy s dodávateľom: V prípade, ak účtovný doklad uvedený v zozname sekcie 9 sa viaže k zmluve, ktorú má prijímateľ/partner uzatvorenú s dodávateľom/zhotoviteľom, uviesť v tomto poli číslo predmetnej zmluvy.
-	V prípade prijímateľa – holdingový fond uviesť nasledovné podľa jednotlivých operačných programov:
Zoznam účtovných dokladov (ÚD)	
Poradové číslo	Názov dokladu	Číslo ÚD (faktúry)	Priložený / Uschovaný	Vlastník ÚD 
prijímateľ / partner	Číslo zmluvy s dodávateľom	
1.	Zmluva – OP BK	01/2009	P	prijímateľ		
2.	Zmluva – OP KaHR	11/2009	P	prijímateľ		
3.	Zmluva – OP VaV	31/2009	P	prijímateľ		
V prípade, ak bude prijímateľovi – holdingovému fondu vyplatených viacero tranží, číslo ÚD sa bude zvyšovať o jedno.
-	V prípade prijímateľa – osobitnému finančnému bloku ŠFRB2 uviesť nasledovné podľa jednotlivých operačných programov:
Zoznam účtovných dokladov (ÚD)	
Poradové číslo	Názov dokladu	Číslo ÚD (faktúry)	Priložený / Uschovaný	Vlastník ÚD 
prijímateľ / partner	Číslo zmluvy s dodávateľom	
1.	Zmluva – OP BK	xx/2013	P	prijímateľ		
2.	Zmluva – ROP	xx/2013	P	prijímateľ		
V prípade, ak bude prijímateľovi – osobitnému finančnému bloku ŠFRB2 vyplatených viacero tranží, číslo ÚD sa bude zvyšovať o jedno.

Okrem položiek zahrnutých v tomto zozname je na verejnom portáli ITMS potrebné vyplniť aj nasledovné polia:
-	Typ dokladu: uviesť, či ide o interný účtovný doklad (napr. sumarizačný hárok) alebo externý účtovný doklad (napr. dodávateľská faktúra).
-	IČO dodávateľa: uviesť IČO dodávateľa v prípade externého účtovného dokladu.

o	Zoznam všeobecných príloh zahŕňa:
-	názov ostatnej podpornej dokumentácie priloženej k žiadosti o platbu (zoznam deklarovaných výdavkov, oznámenie o vysporiadaní finančných vzťahov, prezenčné listiny, pracovné výkazy, sumarizačné hárky, zmluvy, dodacie listy a pod.).
•	Zoznam účtovných dokladov uvádzať v takom poradí, ako sú uvedené výdavky v zozname deklarovaných výdavkov (prílohe č. XY k žiadosti).
•	Účtovné doklady sa v prípade žiadosti o platbu (zálohovú platbu) nepredkladajú.
•	Zoznam všeobecných príloh uvádzať v takom poradí ako sú uvádzané výdavky v zozname deklarovaných výdavkov (prílohe č. XY k žiadosti).
•	Najskôr uvádzať prílohy týkajúce sa výdavkov prijímateľa, následne výdavky týkajúce sa jednotlivých partnerov.

10 Čestné vyhlásenie

•	Štatutárny orgán prijímateľa potvrdí pečiatkou a vlastným podpisom žiadosť o platbu. V prípade, ak prijímateľ nedisponuje pečiatkou, žiadosť o platbu potvrdí len vlastným podpisom.
•	Prijímateľ zo súkromného sektora - fyzická osoba potvrdí žiadosť pečiatkou a vlastným podpisom.
•	Prijímateľa - holdingový fond sa netýkajú body 1, 2, 4 a 5 čestného vyhlásenia. Zároveň v bode 3 je pod zmluvou o poskytnutí nenávratného finančného príspevku chápaná zmluva o financovaní.

Posledná strana: Vyplňuje riadiaci orgán alebo sprostredkovateľský orgán pod riadiacim orgánom a platobná jednotka.

•	Ministerstvo: Uviesť, pod ktoré ministerstvo spadá príslušný riadiaci orgán/sprostredkovateľský orgán pod riadiacim orgánom/platobná jednotka.
•	RO/SORO: Uviesť názov riadiaceho orgánu alebo sprostredkovateľského orgánu pod riadiacim orgánom v súlade so zmluvou o poskytnutí nenávratného finančného príspevku/zmluvou o financovaní na schválený projekt. 
•	Platobná jednotka: Uviesť názov platobnej jednotky
•	V prípade potreby môže byť posledná strana vyplnená viacnásobne, resp. ak do schvaľovacieho procesu vstupuje medzi sprostredkovateľský orgán pod riadiacim orgánom a platobnú jednotku riadiaci orgán, môže byť sekcia určená pre riadiaci orgán vyplnená viacnásobne.

Príloha č. XY Zoznam deklarovaných výdavkov

Prijímateľ pri vypĺňaní zoznamu deklarovaných výdavkov vyplní jednu z nasledovných príloh:
•	ZoznamDeklarovanychVydavkov – v prípade žiadosti o platbu, ktorú prijímateľ vypĺňa a zasiela riadiacemu orgánu/sprostredkovateľskému orgánu pod riadiacim orgánom iba písomne,
•	ZoznamDeklarovanychVydavkov(2) – v prípade žiadosti o platbu, ktorú prijímateľ zasiela riadiacemu orgánu písomne a zároveň elektronicky prostredníctvom verejného portálu ITMS. Tento formulár zoznamu deklarovaných výdavkov je povinne používaný všetkými prijímateľmi pri zasielaní žiadostí o platbu od 01. 01. 2010.

V jednej žiadosti o platbu nemôžu byť uvedené oba typy zoznamu deklarovaných výdavkov.

Všeobecná identifikácia:
•	Príloha číslo: Uviesť zvlášť číslo prílohy pre prijímateľa a zvlášť pre každého partnera.
•	Kód projektu: ITMS kód projektu podľa zmluvy o poskytnutí nenávratného finančného príspevku/zmluvy o financovaní.
•	Poradové číslo žiadosti o platbu musí byť zhodné s poradovým číslom uvedeným v žiadosti o platbu (sekcia 4).
•	Mena, v ktorej sú výdavky deklarované: Preddefinované „EUR“.
•	V prípade žiadosti o platbu (zálohová platba) je potrebné vyplniť jeden riadok zoznamu deklarovaných výdavkov, pričom ako „názov výdavku“ sa uvedie „poskytnutie zálohovej platby“.
•	V zozname pri platbe typu „Zúčtovanie predfinancovania“ musia byť uvedené všetky výdavky, ktoré prijímateľ deklaroval pri platbe typu „Predfinancovanie“, ku ktorému sa zúčtovanie viaže. V prípade, ak prijímateľ nezúčtuje poskytnuté predfinancovanie v plnej výške, uvedie toto zníženie v stĺpcoch 14 a 15.

Zoznam deklarovaných výdavkov (ZoznamDeklarovanychVydavkov):
•	Stĺpec (1): Uviesť poradové číslo výdavku.
•	Stĺpec (2): Uviesť názov výdavku.
•	Stĺpec (3): V nadväznosti na typ dokladu, ktorý je prepojený so žiadosťou o platbu (sekcia 9) uviesť interné číslo zavedené v účtovníctve prijímateľa pokiaľ ide o interný účtovný doklad alebo externé číslo dokladu pokiaľ ide o externý účtovný doklad. V prípade zjednodušeného vykazovania výdavkov je potrebné uviesť poradové číslo žiadosti o platbu.
•	Stĺpec (4): Uviesť dátum uskutočnenej úhrady podľa výpisu z bankového účtu, resp. výdavkového pokladničného dokladu. V prípade, ak sa nejedná o tok finančných prostriedkov, uviesť nasledovné skratky:
o	„O“ – odpisy,
o	„VN“ – vlastné náklady,
o	„I“ – iné.
Nevypĺňa sa pri žiadosti o platbu (predfinancovanie).
•	Stĺpec (5): Uviesť kód výdavku podľa zmluvy o poskytnutí nenávratného finančného príspevku.
•	Stĺpec (6): Uviesť aktivitu, ku ktorej sa výdavok v zmysle zmluvy o poskytnutí nenávratného finančného príspevku viaže.
•	Stĺpec (7): Uviesť „B“ pri bežnom a „K“ pri kapitálovom výdavku. Kritériom pre rozdelenie výdavkov na bežné a kapitálové je ich zaevidovanie v účtovníctve prijímateľa. V prípade nevyplnenia alebo nesprávneho vyplnenia stĺpca (7) Druh výdavku písmenom „B“ alebo „K“ bude nesprávne vypočítaná „Žiadaná suma bežných výdavkov“ alebo „Žiadaná suma kapitálových výdavkov“ v tabuľke v pravom hornom rohu „Zoznamu deklarovaných výdavkov“.
•	Stĺpec (8): Pri štátnych rozpočtových organizáciách uviesť kód ekonomickej klasifikácie. Pri ostatných subjektoch uviesť transferovú položku podľa typu prijímateľa. Údaje týkajúce sa kódu ekonomickej klasifikácie (stĺpec 8) a skupiny výdavkov podľa zmluvy o poskytnutí nenávratného finančného príspevku (stĺpec 5) nemusia byť zhodné.
•	Stĺpec (9): Pri štátnych rozpočtových organizáciách uviesť kód funkčnej klasifikácie. Pri ostatných subjektoch je vyplnenie údaju nepovinné.
•	Stĺpec (10): Pri kapitálových výdavkoch štátnych rozpočtových organizácií uviesť kód investičnej akcie. Pri ostatných subjektoch sa údaj nevypĺňa.
•	Stĺpec (11): Uviesť výšku výdavku bez DPH.
•	Stĺpec (12): Uviesť výšku DPH.
•	Stĺpec (13): Uviesť súčet stĺpcov (11) + (12).
•	Stĺpec (14): Uviesť výdavky deklarované prijímateľom ako oprávnené z výšky výdavku „Spolu“ v stĺpci (13). Výška nárokovanej sumy (stĺpec (14)) deklarovanej prijímateľom nesmie presiahnuť výšku výdavku v stĺpci „Spolu“ (13). Pravidlo: (14) ≤ (13). Nárokovaná suma je uvádzaná za všetky zdroje financovania vrátane vlastných zdrojov prijímateľa a pro-rata. Rozdelenie nárokovanej sumy na zdroje financovania je v kompetencii riadiaceho orgánu.
•	Stĺpec (14): Uviesť príslušnú časť výdavku zo stĺpca „Spolu“ (13) prijímateľom nenárokovanú (neoprávnenú). Medzi nenárokované výdavky sa zaraďujú aj výdavky neoprávnené na financovanie zo zdrojov EÚ a štátneho rozpočtu na spolufinancovanie nad rámec finančnej medzery. Výpočet: (15) = (13) – (14).
•	V prípade, ak sú na niektorom účtovnom doklade výdavky, ktoré sa kódovo viažu k viacerým kapitolám rozpočtu projektu (napr. mzda lektora, cestovné lektora), prijímateľ je povinný rozpočítať sumu výdavkov pripadajúcich na jednotlivé kódy a účtovný doklad zahrnúť do zoznamu deklarovaných výdavkov viackrát.
•	Suma Celkom stĺpca (14) musí byť zhodná so sumou spolu žiadosti (sekcia 6).

Zjednodušené vykazovanie výdavkov paušálnou sadzbou, jednotkovými cenami a paušálnou sumou:
•	V prípade takéhoto vykazovania výdavkov budú tieto uvedené samostatne jednou sumou v poslednom riadku zoznamu deklarovaných výdavkov a nebudú k nim predkladané žiadne účtovné doklady.

Poslednú časť tabuľky „Suma uznaná riadiacim orgánom / sprostredkovateľským orgánom pod riadiacim orgánom“ vypĺňa príslušný RO/SORO na základe administratívneho overenia, prípadne overenia na mieste.
•	Stĺpec (16): Uviesť výšku oprávneného výdavku uznaného RO/SORO. Výška oprávneného výdavku nesmie presiahnuť výšku sumy zo stĺpca „Nárokovaná suma“ (14). Pravidlo: (16) ≤ (14).
•	Stĺpec (17): Uviesť výšku neoprávneného výdavku RO/SORO, pričom platí, že (17) = (14) - (16).
•	Stĺpec (18): Uviesť heslovité zdôvodnenie neoprávneného výdavku zo strany RO/SORO.

Zoznam deklarovaných výdavkov (ZoznamDeklarovanychVydavkov(2)):
•	Stĺpec (1): Uviesť poradové číslo výdavku.
•	Stĺpec (2): Uviesť názov výdavku.
•	Stĺpec (3): V nadväznosti na typ dokladu, ktorý je prepojený so žiadosťou o platbu (sekcia 9) uviesť interné číslo zavedené v účtovníctve prijímateľa pokiaľ ide o interný účtovný doklad alebo externé číslo dokladu pokiaľ ide o externý účtovný doklad..
•	Stĺpec (4): Uviesť kód výdavku podľa zmluvy o poskytnutí nenávratného finančného príspevku podľa číselníka oprávnených výdavkov.
•	Stĺpec (5): Uviesť aktivitu, ku ktorej sa výdavok v zmysle zmluvy o poskytnutí nenávratného finančného príspevku viaže.
•	Stĺpec (6): Uviesť „B“ pri bežnom a „K“ pri kapitálovom výdavku. Kritériom pre rozdelenie výdavkov na bežné a kapitálové je ich zaevidovanie v účtovníctve prijímateľa. V prípade nevyplnenia alebo nesprávneho vyplnenia stĺpca (6) Druh výdavku písmenom „B“ alebo „K“ bude nesprávne vypočítaná „Žiadaná suma bežných výdavkov“ alebo „Žiadaná suma kapitálových výdavkov“ v tabuľke v pravom hornom rohu „Zoznamu deklarovaných výdavkov“.
•	Stĺpec (7): Uviesť výšku výdavku bez DPH.
•	Stĺpec (8): Uviesť výšku DPH.
•	Stĺpec (9): Uviesť súčet stĺpcov (7) + (8).
•	Stĺpec (10): Uviesť výdavky deklarované prijímateľom ako oprávnené z výšky výdavku „Spolu“ v stĺpci (9). Výška nárokovanej sumy (stĺpec (10)) deklarovanej prijímateľom nesmie presiahnuť výšku výdavku v stĺpci „Spolu“ (9). Pravidlo: (10) ≤ (9). Nárokovaná suma je uvádzaná za všetky zdroje financovania vrátane vlastných zdrojov prijímateľa a pro-rata. Rozdelenie nárokovanej sumy na zdroje financovania je v kompetencii riadiaceho orgánu.
•	V prípade, ak sú na niektorom účtovnom doklade výdavky, ktoré sa kódovo viažu k viacerým kapitolám rozpočtu projektu (napr. mzda lektora, cestovné lektora), prijímateľ je povinný rozpočítať sumu výdavkov pripadajúcich na jednotlivé kódy a účtovný doklad zahrnúť do zoznamu deklarovaných výdavkov viackrát.
•	Suma Celkom stĺpca (10) musí byť zhodná so „sumou spolu“ žiadosti o platbu (sekcia 6).
Pri elektronickom predložení žiadosti o platbu, riadiaci orgán usmerní prijímateľa, že kód ekonomickej klasifikácie nemusí byť zhodný s kódom skupiny výdavkov podľa zmluvy o poskytnutí NFP.

Zjednodušené vykazovanie výdavkov paušálnou sadzbou, jednotkovými cenami a paušálnou sumou:
•	V prípade takéhoto vykazovania výdavkov budú tieto uvedené samostatne jednou sumou v poslednom riadku zoznamu deklarovaných výdavkov a nebudú k nim predkladané žiadne účtovné doklady.